WGO genader oor regering se ‘rasseplanne’ om entstof te versprei(Argieffoto: Unsplash) “Mense gaan dood, maar die ANC se rasse-ideologie troef alles. Selfs mense se lewens en gesondheid word ondergeskik gestel aan die regering se rasse-ideologie.” Só het dr. Dirk Hermann, bestuurshoof van Solidariteit, gesê nadat die Sondagkoerant Rapport berig het dat pres. Ramaphosa tydens ŉ virtuele vergadering tussen die ANC se topses en die Progressive Business Forum gesê het dat die verspreiding van entstowwe geleentheid vir swart bemagtiging gaan bied. Volgens Solidariteit sal hy vandeesweek ŉ dringende skrywe aan onder meer die Wêreldgesondheidsorganisasie (WGO) en die nasionale Covid-19-bevelsraad rig oor die regering se oënskynlike planne om swart bemagtiging deur die verspreiding van entstowwe te bevorder. In ŉ pandemie, waar mense se lewens in gevaar is, moet regulasies dit so maklik as moontlik maak om die pandemie te bestry, het Hermann gesê en bygevoeg rassehekkies durf nie in die pad geplaas word nie. “Daar gaan ongetwyfeld talle swart ondernemings wees wat doeltreffend sal kan help, maar hul betrokkenheid moet dan wees omdat hulle doeltreffend gaan help en nie omdat hulle swart is nie.” Die WGO se mandaat is om regerings te adviseer oor hoe om onder meer ramptoestande te hanteer, sê Hermann. Die WGO sal ŉ plig hê om die Suid-Afrikaanse regering te adviseer oor hoe om tydens ŉ pandemie soos dié wat Suid-Afrika nou beleef die doeltreffendste metodes te gebruik. Suid-Afrika verkeer in ŉ ramptoestand en alle Suid-Afrikaners moet elke dag regte opgee om die pandemie te beveg. “Die nasionale bevelsraad moet regulasies afkondig om te verseker dat die aankoop en verspreiding van entstowwe deur die beste en bekwaamste maatskappy gedoen word. Lewens en gesondheid moet nou ŉ hoër prioriteit as ras geniet.”